|  |  |
| --- | --- |
|  | **“ТАСДИҚЛАНГАН”**“ALFA INVEST sug‘urta kompaniyasi”Бошқарувининг«\_\_\_\_»\_\_\_\_\_\_\_\_20\_\_йилдаги қарори билан |

**Транспорт воситалари эгаларининг фуқаролик жавобгарлигини мажбурий суғурта қилиш бўйича Е-полисни (электрон полисни) онлайн расмийлаштириш шартлари юзасидан**

**ОММАВИЙ ОФЕРТА**

Ушбу оммавий оферта (матнда **“Оферта”** деб юритилади) “ALFA INVEST sug‘urta kompaniyasi” (матнда **“Суғурталовчи”** деб юритилади) билан суғурта қилдирувчи ўртасида транспорт воситалари эгаларининг фуқаролик жавобгарлигини мажбурий суғурта қилиш (матнда **“ТВЭФЖМСҚ”** деб юритилади) бўйича Е-полисни (электрон полисни) онлайн расмийлаштириш (шартнома тузиш/ўзгартириш киритиш ва бекор қилиш) талаблари ва суғурталаш шартларини белгилайди.

**1. УМУМИЙ ШАРТЛАР**

1.1. Мазкур оферта Ўзбекистон Республикасининг Фуқаролик кодекси, “Электрон тижорат тўғрисида”ги, “Электрон ҳужжат айланиши тўғрисида”ги, “Суғурта фаолияти тўғрсида”ги, “Транспорт воситалари эгаларининг фуқаролик жавобгарлигини мажбурий суғурта қилиш тўғрисида”ги қонунлари, Ўзбекистон Республикаси Президентининг қарорлари, ҳамда “Транспорт воситалари эгаларининг фуқаролик жавобгарлигини мажбурий суғурта қилиш” қоидалари” (Вазирлар Маҳкамасининг 2008 йил 24 июлдаги 141-сонли қарори билан тасдиқланган) ва “Транспорт воситалари эгаларининг фуқаролик жавобгарлигини мажбурий суғурта қилиш бўйича Е-полисни сотиш, расмийлаштириш ва уларнинг ҳақиқийлигини текшириш” қоидалари (Вазирлар Маҳкамасининг 2020 йил 14 декабрдаги 780-сонли қарори билан тасдиқланган) асосида ишлаб чиқилган.

1.2. Офертанинг амал қилиш худуди - Ўзбекистон Республикаси.

1.3. Оферта тарафлари: Суғурталовчи ва Суғурта қилдирувчи (Фойдаланувчи).

1.4. Суғурталовчининг расмий веб-сайти ва мобил иловасидан фойдаланишдан аввал Суғурта қилдирувчи ушбу оферта шартлари билан танишиб чиқиши лозим. Агар Суғурта қилдирувчи оферта шартларига ёки унинг баъзи қисмларига рози бўлмаса, у расмий веб-сайт ва мобил иловадан фойдаланишни тўхтатиши лозим. Суғурта қилдирувчининг расмий веб-сайт ва мобил иловадан фойдаланиши ушбу оферта шартларига тўлиқ ва сўзсиз рози эканлигини билдиради.

1.5. Расмий веб-сайт ва мобил иловадан фойдаланиш деганда Суғурта қилдирувчининг ундан фойдаланишга қаратилган ҳар қандай хатти-харакатлари тушунилади. Суғурталовчи расмий веб-сайти ёки мобил иловасининг ТВЭФЖМСҚучун мўлжалланган қисми орқали тақдим этилган офертанинг шартларига Суғурта қилдирувчининг рози бўлиши оферта шартларини бевосита қабул қилганини англатади.

1.6. Расмий веб-сайт ёки мобил иловага нисбатан мутлоқ интелллектуал мулк ҳуқуқ Суғурталовчига тегишлидир. Суғурталовчи исталган вақтда расмий веб-сайт ёки мобил илованинг шакли ва бошқа функцияларини ўзгартириш ҳуқуқига эга. Расмий веб-сайт ёки мобил иловадан фойдаланиш Суғурта қилдирувчига Суғурталовчининг номи ва бошқа интеллектуал мулкларга бўлган ҳуқуқларидан фойдаланиш ҳуқуқини бермайди.

1.7. Суғурта қилдирувчига расмий веб-сайт ва мобил иловадан фойдаланишда қуйидаги харакатларни амалга ошириш таъқиқланади:

а) расмий веб-сайт ва мобил иловадан фойдаланишни сотиш, учинчи шахсларга ўтказиб бериш, ижарага бериш ва ўзининг номидан фойдаланиш имкониятини бериш;

б) расмий веб-сайт ва мобил иловани такомиллаштириш, бошқа тилга таржима қилиш, нусҳа олиш ва уларнинг бир бутунлигини бузиш ишларини амалга ошириш;

в) расмий веб-сайт ва мобил иловадан фойдаланган ҳолда у ердаги маълумот ва файлларни оммага тарқатиш;

г) расмий веб-сайт ва мобил иловадан ўз тадбиркорлик мақсадларида фойдаланиш;

д) расмий веб-сайт ва мобил иловадан учинчи шахсларнинг ҳуқуқларини бузиш ва қонунчиликда таъқиқиланган мақсадларда фойдаланиш.

1.8. Ушбу оферта шартларини қабул қилиш орқали Суғурта қилдирувчи Суғурталовчининг сифатли хизмат кўрсатиш мақсадидаги қуйидаги ҳуқуқларига рози эканлигини билдиради:

- Суғурта қилдирувчига таалуқли маълумотларни ишлаш (йиғиш, ёзиш, тизимлаш, фойдаланиш ва бекор қилиш) ва қайта ишлашга;

- Суғурта қилдирувчи тақдим этаётган ва унга тегишли бўлган шахсий маълумотларни қонунчиликка биноан сақлаш ва ўчириш;

- Суғурта қилдирувчи тақдим этаётган ва унга тегишли бўлган шахсий маълумотларни учинчи шахсларга бериш/тақдим этиш.

1.9. Суғурта қилдирувчи исталган пайтда расмий веб-сайт ва мобил иловадан фойдаланишни тўхтатиши мумкин.

1.10. Суғурталовчи олинган маълумотлар конфиденциаллиги борасида барча ҳуқуқий, ташкилий ва техник чораларни кўради.

1.11. “Транспорт воситалари эгаларининг фуқаролик жавобгарлигини мажбурий суғурта қилиш бўйича Е-полисни сотиш, расмийлаштириш ва уларнинг ҳақиқийлигини текшириш” қоидалари (Вазирлар Маҳкамасининг 2020 йил 14 декабрдаги 780-сонли қарори билан тасдиқланган) ҳамда “Транспорт воситалари эгаларининг фуқаролик жавобгарлигини мажбурий суғурта қилиш” қоидалари (Вазирлар Маҳкамасининг 2008 йил 24 июлдаги 141-сонли қарори билан тасдиқланган) ушбу офертанинг ажралмас қисми саналади.

1.12. Расмий веб-сайт ва мобил иловадан фойдаланиш имконияти фақатгина Интернетга кириш имкони бўлгандагина вужудга келади. Суғурта қилдирувчи Интернетга белгиланган тартибда кириш имкониятини ўзи мустақил равишда таъминлаши керак.

1.13. Суғурталовчи Суғурта қилдирувчи олдида:

- расмий веб-сайт ва мобил иловадан фойдаланиш билан боғлиқ зарарлар учун;

- расмий веб-сайт ва мобил иловадаги маълумотлар Суғурта қилдирувчи томонидан учинчи шахсга берилиши оқибатлари учун;

- Суғурта қилдирувчи Суғурталовчига боғлиқ бўлмаган сабабларга кўра расмий веб-сайт ва мобил иловадан фойдалана олмаганлиги ва хизматлар кўрсатилмаганлиги учун жавобгар эмас.

**2. АСОСИЙ ТУШУНЧАЛАР**

2. Ушбу офертада қуйидаги тушунчалардан фойдаланилади:

**Е-полис -** ТВЭФЖМСҚ бўйича электрон шаклда тузилган суғурта шартномаси;

**суғурта ҳодисаси** - транспорт воситасидан фойдаланишда жабрланувчининг ҳаёти, соғлиғи ва (ёки) мол-мулкига етказилган, суғурта қилдирувчининг суғурта товонини амалга оширишига сабаб бўладиган зарар бўйича жавобгарлиги суғурта қилинган, суғурта қилдирувчи ёки бошқа шахснинг фуқаролик жавобгарлигининг юзага келиши;

**суғурта пули** - суғурталовчи суғурта ҳодисаси содир бўлганда етказилган зарарнинг ўрнини унинг доирасида жабрланувчига (унинг меросхўрига ёки ҳуқуқий ворисига) қоплаш мажбуриятини олади;

**суғурта мукофоти** - суғурта қилдирувчи Е-полисни сотиб олиш учун суғурталовчига тўлаши шарт бўлган пул маблағлари суммаси;

**суғурта товони** - суғурталовчи суғурта ҳодисаси содир бўлганда жабрланувчига унинг ҳаёти, соғлиғи ва (ёки) мол-мулкига етказилган зарарнинг ўрнини қоплаш учун суғурта пули доирасида тўлаши шарт бўлган пул маблағлари суммаси;

**Ягона ахборот тизими** - Ўзбекистон Республикаси Ички ишлар вазирлиги, Молия вазирлиги ҳузуридаги бюджетдан ташқари Пенсия жамғармаси, бошқа манфаатдор вазирликлар ва идораларнинг ахборот тизимлари ва марказий маълумотлар базалари, жисмоний ва юридик шахслар марказий маълумотлар базалари билан интеграциялашган, мажбурий суғурта қилиш бўйича онлайн тартибида фаолият юритувчи ягона ахборот тизими;

**транспорт воситасининг эгасининг яқин қариндошлари** - транспорт воситаси эгасининг транспорт воситасидан фойдаланиш ва уни бошқариш учун нотариал тасдиқланадиган ишончнома расмийлаштирилиши талаб қилинмайдиган яқин қариндошлари (**ота-она, эр (хотин), болалар, ака-укалар, опа-сингиллар**).

**3. Е-ПОЛИСНИ РАСМИЙЛАШТИРИШ**

3.1. Е-полисни расмийлаштириш Суғурталовчи расмий веб-сайти ва мобил иловасининг ТВЭФЖМСҚ учун мўлжалланган қисми орқали амалга оширилади.

3.2. Расмий веб-сайти ва мобил илованинг ТВЭФЖМСҚ учун мўлжалланган қисми орқали олинган маълумотлар Суғурталовчи томонидан фақат Е-полисни расмийлаштириш, уларнинг ҳақиқийлигини текшириш ва бекор қилиш учун фойдаланилади.

3.3. Шахсий маълумотларни тақдим этишда, Суғурта қилдирувчи қуйидаги қоидаларга риоя қилиши шарт:

- вирусларни ва бошқа зарарли кодларни юкламаслик;

- расмий веб-сайти ва мобил илованинг ишламай қолиши, ортиқча юкланиши ёки нормал ишлашига салбий таъсир кўрсатиши мумкин бўлган харакатларни амалга оширмаслик;

- ёлғон маълумотларни жойлаштирмаслик;

- Ўзбекистон Республикасининг қонун ҳужжатларига зид бўлган хатти-харакатларни амалга оширмаслик.

3.4. Е-полисни тузиш учун Суғурта қилдирувчи ҳар бир транспорт воситаси бўйича Е-полисни тузиш тўғрисидаги электрон аризага қуйидаги маълумотларни киритади:

- Суғурта қилдирувчи ва/ёки транспорт воситасини бошқаришга ваколат берилган жисмоний шахсларнинг (транспорт воситасини бошқаришга фақат муайян шахсларга рухсат берилиши шарти билан Е-полис тузилган тақдирда) шахсий идентификация рақамини ва шахсини тасдиқловчи ҳужжатнинг серияси, рақами;

- солиқ тўловчининг идентификация рақами (юридик шахс учун);

- транспорт воситаси эгасининг шахсий идентификация рақами ва шахсини тасдиқловчи ҳужжатнинг серияси ва рақами (агар транспорт воситаси мулкдори бошқа жисмоний шахс бўлса);

- электрон почта манзили (мавжуд бўлса);

- мобил телефон рақами;

- Е-полис тузилаётган транспорт воситасининг давлат рақами белгиси ва рўйхатдан ўтказилганлиги тўғрисидаги гувоҳноманинг серияси ва рақами;

- агар Суғурта қилдирувчи қонунчиликка асосан сийлов олиш ҳуқуқига эга бўлган шахслар тоифасига кирса, мажбурий суғурта бўйича сийловлар мавжудлиги тўғрисида белги қўйиб, юқоридаги тоифага тегишлилигини тасдиқловчи ҳужжатларнинг (гувоҳнома, маълумотнома) тегишли рақамлари;

- транспорт воситаси эгасининг ихтиёри билан мазкур транспорт воситасидан фойдаланиш ва уни бошқаришга қўйилган яқин қариндошларининг (ота, она, эр (хотин), ўғил, қиз, ака, ука, опа, сингил) қариндошлик даражасини тасдиқловчи ҳужжатларнинг тегишли рақамлари;

- транспорт воситасининг рўйхатдан ўтган жойи;

- суғурта муддати (1 йил, 6 ой ёки ундан ортиқ (ТВдан мавсумий фойдаланишда), 10 кун ёки ундан ортиқ (рўйхатдан ўтиш жойигача);

- Е-полис тузилганлиги тўғрисидаги хабарномани юбориш шакли (телефон рақам ёки электрон почта манзили орқали).

Бунда тегишли маълумотлар ягона ахборот тизимида мавжуд бўлганда автоматик тарзда тўлдирилади.

3.5. Электрон ариза тўлдирилаётган вақтда Ягона ахборот тизими қисман ёки тўлиқ ишламаганда, яъни давлат ахборот базалари қисман ишламаган ва/ёки улар билан алоқа узилган тақдирда, Суғурта қилдирувчи аризадаги қолган маълумотларни қўлда киритади.

3.6. Электрон ариза тўлиқ тўлдирилгандан сўнг Суғурта қилдирувчи томонидан юбориш тугмаси босилади.

3.7. Суғурталовчининг маъсул ходимлари 1 (бир) иш куни ичида юборилган электрон аризидаги маълумотлар тўлиқлиги ва тўғрилигини текшириб, Суғурта қилдирувчига суғурта мукофотини тўлаши мумкинлиги ёки маълумотлар қайта тўғирланиши тўғрисида хабарнома юборади. Агар Суғурта қилдирувчи томонидан ариза берилган санадан бошлаб 24 соат давомида маълумотлар қайта текширилмаса ва/ёки тўғриланмаса, унда Суғурталовчи Е-полисни тузиш, қайта расмийлаштириш ва бекор қилиш имконияти йўқлиги тўғрисида ўзининг расмий веб-сайти ва мобил иловаси ёки SMS-хабар орқали Суғурта қилдирувчини хабардор қилади.

3.8. Суғурта қилдирувчи суғурта мукофотини тўлаши мумкинлиги тўғрисидаги хабарномани олгандан сўнг суғурта мукофотини электрон тўлов тизимлари (Payme, Upay ва бошқалар) орқали пул ўтказиш йўли билан ёки нақд пулда тўлаши лозим.

3.9. Суғурта мукофоти тўланганлиги факти ушбу оферта Суғурта қилдирувчи томонидан акцепт қилинганлигини англатади.

3.10. Е-полис Суғурта қилдирувчи томонидан суғурта мукофоти тўланган пайтдан бошлаб кучга киради. Агар Е-полисда суғурта амал қилиши бошланишининг бошқача муддати назарда тутилмаган бўлса, мажбурий суғурта электрон шартномаси кучга кирганидан кейин юз берган суғурта ҳодисаларига нисбатан татбиқ этилади.

3.11. Суғурта мукофоти тўлиқ тўлангандан кейин Е-полис тузилганлиги тўғрисидаги хабарнома Суғурта қилдирувчи танлаган шаклда юборилади ва у қуйидагиларни ўз ичига олади:

- Суғурталовчининг номи;

- суғурта мукофоти миқдори;

- Е-полиснинг амал қилиш муддати;

- Е-полиснинг ноёб рақами;

- Ягона ахборот тизимига ҳавола.

3.12. Суғурта қилдирувчи Ягона ахборот тизимига ҳавола орқали ўтиб,
Е-полисни юклаб олиши мумкин.

3.13. Суғурта қилдирувчи ўзи томонидан Суғурталовчига тақдим этилаётган электрон ёки сканер маълумотлар ва ҳужжатларнинг ҳақиқийлиги учун жавобгар ҳисобланади.

**4. ҲУҚУҚ ВА МАЖБУРИЯТЛАР**

*4.1. Суғурта қилдирувчи қуйидаги ҳуқуқларга эга:*

- Суғурталовчидан Е-полис тўғрисида тушунтириш беришни талаб қилиш;

- суғурта ҳодиса юз берганда Суғурталовчига мурожаат этиш.

*4.2. Суғурта қилдирувчи қуйидаги мажбуриятларга эга:*

- белгиланган тартибда ва муддатда Е-полис бўйича ўзига юклатилган мажбуриятни бажариш;

- Е-полис бўйича суғурта мукофотини белгиланган шартлар асосида ва тартибда тўлаш.

*4.3. Суғурталовчи қуйидаги ҳуқуқларга эга:*

- жабрланувчи (унинг меросхўрлари ёки ҳуқуқий ворислари)нинг аризасини кўриб чиқишда тегишли экспертларни жалб этиш;

- Суғурта қилдирувчи томонидан тақдим этилган ахборотларни текшириш, суғурта шартномаси талаблари ва шартларининг Суғурта қилдирувчи томонидан бажарилишини назорат қилиш;

- суғурта ҳодисалари юзага келишининг олдини олиш бўйича тавсиялар бериш.

*4.4. Суғурталовчи қуйидаги мажбуриятларга эга:*

- Суғурта қилдирувчининг ва (ёки) жабрланувчининг суғурта тўлови ва (ёки) товонини тўлаб беришни сўраб Суғурталовчига қилган мурожаатини кўриб чиқиш;

- ўз фаолиятини амалга ошириш натижасида олинган Суғурта қилдирувчи ва жабрланувчи тўғрисидаги маълумотларнинг конфиденциаллиги/махфийлигини таъминлаш.

*4.5. Жабрланувчи қуйидаги ҳуқуқларга эга:*

- суғурта тўлови ва (ёки) товонини тўлаб беришни сўраб Суғурталовчига мурожаат қилиш;

- Суғурталовчининг суғурта тўлови ва (ёки) товонини тўлашни рад этиш тўғрисидаги қарори устидан судга шикоят қилиш.

- қонун ҳужжатларида белгиланган шартлар асосида ва тартибда суғурта товонини олиш.

**5. Е-ПОЛИСНИ ЎЗГАРТИРИШ ВА МУДДАТИДАН АВВАЛ ТУГАТИШ**

5.1.Е-полис амал қиладиган даврда Суғурта қилдирувчи Суғурталовчига Е-полис тузиш тўғрисидаги электрон аризада кўрсатилган маълумотлардаги ўзгаришлар ҳақида зудлик билан хабар қилиши шарт.

5.2. ТВЭФЖМСҚ шартномасини тузишда тақдим этилган маълумотлардаги ўзгаришлар тўғрисида ахборот олинганда Суғурталовчи Е-полисга тегишли ўзгартиришлар киритади. Бунда Суғурталовчи тегишли ўзгартиришлар киритилган Е-полисни Суғурта қилдирувчига белгиланган усулда юборади.

5.3. Е-полисни амал қилиш муддати қуйидаги ҳолларда муддатидан олдин тугатилади:

- транспорт воситасидан фойдаланиш белгиланган тартибда тақиқланганда;

- Е-полисда кўрсатилган транспорт воситаси бундан буён фойдаланиш учун яроқсиз бўлиб қолганда;

- транспорт воситасининг эгаси ўзгарганда.

5.4. Е-полиснинг амал қилиши муддатидан олдин тугатилган тақдирда, суғурта мукофотининг бир қисми тўланган суғурта товони суммаси ва Е-полис амал қилишининг кунлар ҳисобидаги қолган муддатига мутаносиб равишда қайтарилади.

5.5. Суғурта қилдирувчига (меросхўрлари ва ҳуқуқий ворисларига) суғурта мукофотининг бир қисмини қайтариш Суғурта қилдирувчи (меросхўрлари ва ҳуқуқий ворислари) тегишли тартибда мурожаат қилган кундан бошлаб 14 (ўн тўрт) календарь кун мобайнида амалга оширилади.

5.6. Бунда Суғурта қилдирувчига қайтарилиши лозим бўлган суғурта мукофотининг бир қисми Суғурта қилдирувчининг электрон ёки ёзма аризасига мувофиқ янги тузилган Е-полис бўйича суғурта мукофоти ҳисобига ўтказилиши мумкин.

**6. СУҒУРТА ҲОДИСАСИ СОДИР БЎЛГАНДАГИ ХАТТИ-ХАРАКАТЛАР**

6.1.Йўл-транспорт ҳодисаси (ЙТҲ) иштирокчиси бўлган Суғурта қилдирувчи жабрланувчи(лар)нинг талабига кўра ТВЭФЖМСҚ бўйича Е-полис тўғрисида маълумот бериши зарур.

6.2. Суғурта қилдирувчи суғурта ҳодисаси содир бўлганда қуйидагиларни амалга ошириши лозим:

- жабрланувчига ЙТҲ кунидан бошлаб 3 (уч) календарь кундан кечиктирмай суғурта полисининг нусхасини топшириш;

- давлат йўл ҳаракати хавфсизлиги хизмати ходимларининг етиб келишини кутиш, имкони борича йўл-транспорт ҳодисаси гувоҳларининг фамилияси ва манзилини ёзиб олиш;

- дарҳол, ЙТҲдан кейин 72 (етмиш икки) соатдан кечиктирмай, содир бўлган ҳодиса ҳақида суғурта полисининг нусхасини илова қилган ҳолда Суғурталовчига мурожаат қилиш;

- Суғурталовчига суғурта ҳодисаси муносабати билан унга нисбатан қўйилаётган барча талаблар хабардор қилиш;

- ТВЭФЖМСҚ соҳасидаги қонунчиликда белгиланган бошқа шартлар ва талабларга риоя қилиш.

**7. СУҒУРТА ТОВОНИНИ ТЎЛАШ**

7.1.Е-полис бўйича жабрланувчи ёки Суғурта қилдирувчи хоҳишига кўра (суғурта ҳодисасини тўғридан-тўғри ҳал этиш ҳолларида) суғурта ҳодисаси рўй берганлиги тўғрисида билдиришнома юбориш, етказилган зарар миқдорини аниқлаш, суғурта товонини амалга ошириш учун “Транспорт воситалари эгаларининг фуқаролик жавобгарлигини мажбурий суғурта қилиш қоидалари”да (Вазирлар Маҳкамасининг 2008 йил 24 июндаги 141-сон қарори билан тасдиқланган) белгиланган ҳужжатларнинг электрон (сканерланган) нусхаларини суғурталовчига юборади.

7.2. Агар суғурта ҳодисаси рўй берганлигини ва Суғурта қилдирувчи томонидан етказилган зарар миқдорини тасдиқловчи ҳужжатлар етарли бўлмаса, Суғурталовчи бу тўғрисида ушбу ҳужжатлар олинган кундан бошлаб 3 (уч) иш куни ичида, етишмаётган ва (ёки) нотўғри расмийлаштирилган ҳужжатларнинг тўлиқ рўйхатини кўрсатган ҳолда жабрланувчи ёки Суғурта қилдирувчининг (суғурта ҳодисасини тўғридан-тўғри ҳал этиш ҳолларида) электрон почта манзилига (мавжуд бўлса) ва (ёки) кўрсатилган телефон рақамига SMS-хабар орқали маълумот юборади.

7.3. Тақдим этилган ҳужжатларнинг тўлиқ рўйхати ва қабул қилинган санаси тўғрисида электрон маълумотнома ариза берувчига, у кўрсатган электрон почта манзилига (агар мавжуд бўлса) юборилади ва (ёки) Суғурталовчининг расмий веб-сайти ва мобил иловасидаги ариза берувчининг шахсий кабинетида кўрсатилади.

**8. СУҒУРТА ПУЛИ, СУҒУРТА МУКОФОТИ ВА СУҒУРТА ТОВОНИ МИҚДОРИ**

8.1. ТВЭФЖМСҚ бўйича суғурта пули 40 000 000 (қирқ миллион) сўмни ташкил этади. Шундан:

- жабрланувчининг мол-мулкига зарар етказилганда суғурта тўлови суғурта пулининг 35 фоизи – 14 000 000 (ўн тўрт миллион) сўм;

- жабрланувчининг ҳаёти ёки соғлиғига зарар етказилганда суғурта товонининг миқдори суғурта пулининг 65 фоизи - 26 000 000 (йигирма олти миллион) сўм.

8.2. Суғурта қилдирувчи томонидан ТВЭФЖМСҚ бўйича тўланадиган суғурта мукофоти миқдори 1 (бир)\* йил муддат учун қуйидаги кўринишда:

|  |  |
| --- | --- |
| ТВ тури | Ҳудуд |
| Тошкент шаҳар ва Тошкент вилояти\*\* | Бошка вилоятлар\*\* |
| Чекланган\*\*\*(сўмда) | Чеклан маган\*\*\*\* (сўмда) | Чекланган\*\*\* (сўмда) | Чекланмаган\*\*\*\* (сўмда) |
| Енгил | 56 000 | 168 000 | 40 000 | 120 000 |
| Юк | 67 200 | 201 600 | 48 000 | 144 000 |
| Автобуслар ва микроавтобуслар | 67 200 | 201 600 | 48 000 | 144 000 |
| Трамвайлар, мотоцикиллар ва мотороллёрлар, тракторлар, ўзиюрар йўл-қурилиш машиналари ва бошқа машиналар | 22 400 | 67 200 | 16 000 | 48 000 |

 \* *Электрон аризада* *суғурта муддати* *6 ой ёки рўйхатдан ўтказиш жойигача катакчаларини танланганда суғурта мукофоти жадвалда кўрсатилган суммадан камроқ миқдорда электрон аризани тўлдириш жараёнида Суғурта қилдирувчига маълум қилинади.*

\*\**ТВ рўйхатдан ўтган ҳудуд.*

 *\*\*\* ТВдан ҳайдовчилар сони чекланган ҳолда фойдаланиш шарти билан расмийлаштирилганда.*

 *\*\*\*\* ТВдан ҳайдовчилар сони чекланмаган ҳолда фойдаланиш шарти билан расмийлаштирилганда.*

8.3. Суғурта қилдирувчи томонидан тўланиши лозим бўлган суғурта мукофотининг миқдори Е-полисни тузиш тўғрисидаги электрон аризага киритилган маълумотларга мувофиқ, шунингдек сийлов ҳуқуқи ҳисобга олинган ҳолда аниқланади.

**9. ШАХСГА ОИД МАЪЛУМОТЛАРНИ ҚАЙТА ИШЛАШ ШАРТЛАРИ**

**9.1.** Суғурта қилдирувчи Е-полисни тузиш тўғрисидаги электрон аризага маълумотларни киритиши билан Е-полисни амалга ошириш учун ўзининг шахсига доир маълумотларини қайта ишлашга розилик берган деб ҳисобланади.

9.2. Шахсга доир маълумотларни қайта ишлаш Суғурталовчи томонидан ТВЭФЖМСҚ бўйича мажбуриятларини амалга ошириш мақсадида Ўзбекистон Республикаси қонунчилигига мувофиқ амалга оширилади.

**10. ЯКУНИЙ ҚОИДАЛАР**

10.1. Ушбу оферта талабларини бузганликда айбдор бўлган шахслар қонун ҳужжатларида белгиланган тартибда жавоб берадилар. Агар оферта бўйича мажбуриятларни бажармаслик енгиб бўлмас куч (форс-мажор) ҳолатларидан келиб чиққан тақдирда, тарафлар жавобгарликдан озод қилинади.

10.2. Ушбу офертада назарда тутилган ёки у билан боғлиқ масалалар бўйича низолар, талаблар ёки келишмовчиликлар юзага келган тақдирда тарафлар уларни музокаралар йўли билан ҳал этиш чораларини кўрадилар.

10.3. Агар низолар, талаблар ёки келишмовчиликларни музокаралар йўли билан ҳал этиш имкони бўлмаса, улар Суғурталовчи жойлашган ердаги тегишли судда Ўзбекистон Республикасининг қонун ҳужжатлари шартларига кўра ҳал қилинади.

10.4. Ушбу офертада баён қилинмаган муносабатлар Ўзбекистон Республикасининг қонун ҳужжатлари билан тартибга солинади.

10.5. Ушбу оферта баъзи бандлари/қисмларининиг бекор қилиниши ёки ҳақиқий эмас деб топилиши, унинг бутун қисми ҳақиқий эмаслигига олиб келмайди.

10.6. Ушбу оферта Суғурталовчи томонидан тасдиқланган кундан бошлаб кучга киради ва бекор қилингунига қадар амалда бўлади. Суғурталовчи исталган пайтда ушбу офертага тегишли ўзгартириш ва қўшимчалар киритиши мумикн. Бунда ўзгартиришлар ва қўшимчалар киритилган пайтдан кучга киради.